Samarqandda taksistlardan zo'ravonlik bilan pul undirib yurgan jinoiy guruh ushlandi

Samarqand shahrida haydovchilardan zo'ravonlik orqali pul undirib kelgan jinoiy guruh qo'lga olindi. Bu haqda viloyat Ichki ishlar boshqarmasi axborot xizmati xabar berdi.
Ma'lum bo'lishicha, shaharda yashovchi muqaddam jinoiy javobgarlikka tortilgan 7 nafar shaxs Samarqand–Navoiy va Samarqand–Buxoro yo'nalishidagi haydovchilardan zo'ravonlik yo'li bilan doimiy taksichilik qilish uchun 300–500 dollar undirib kelgan. Shuningdek, kunlik qatnovchi haydovchilardan 30 000–50 000 so'mgacha ta'magirlik yo'li bilan pul olib kelingan.
Jinoiy guruh a'zolarining faoliyatiga qarshi chiqqan yoki so'ralgan pul mablag'ini bermaganlarga nisbatan yollangan bir guruh sportchilar orqali jismoniy tazyiq, zo'ravonlik va og'ir turdagi tan jarohatlari yetkazib kelingan. O'tkazilgan tezkor tadbirda guruh yetakchilari V.F. va E.D.lar tadbirga jalb qilingan fuqarolarga nisbatan tovlamachilik qilayotgan vaqtida jinoyat ustida qo'lga olingan.
Hozirda mazkur holat yuzasidan V.F. va E.D.larga nisbatan Jinoyat kodeksining tegishli moddalari bilan jinoiy ish qo'zg'atilgan.
Avvalroq Toshkent viloyatida tadbirkordan sudlanganlik holatini olib tashlash uchun 4000 dollar talab qilgan erkak qo'lga olingani haqida xabar berilgandi.